SL Uradni list Evropske unije L 334/90

ODLOČBA KOMISIJE

z dne 9. decembra 2008

o seznamu držav upravičenk, ki so upravičene do posebnega spodbujevalnega režima za trajnostni razvoj in dobro upravljanje, kakor je predvideno v Uredbi Sveta (ES) št. 732/2008 o uporabi sheme splošnih tarifnih preferencialov v obdobju od 1. januarja 2009 do 31. decembra 2011

(notificirano pod dokumentarno številko C(2008) 8028)

(2008/938/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 732/2008 z dne 22. julija 2008 o uporabi sheme splošnih tarifnih preferencialov v obdobju od 1. januarja 2009 do 31. decembra 2011 in spremembah uredb (ES) št. 552/97, (ES) št. 1933/2006 in uredb Komisije (ES) št. 1100/2006 in (ES) št. 964/2007 (1), ter zlasti člena 10(2) Uredbe,

ob upoštevanju naslednjega:

(1) Uredba (ES) št. 732/2008 določa, da se državam v razvoju, ki izpolnjujejo nekatere zahteve iz členov 8 in 9, dodeli posebni spodbujevalni režim za trajnostni razvoj in dobro upravljanje.

(2) Vse države v razvoju, ki želijo uporabljati posebni spodbujevalni režim, so do 31. oktobra 2008 morale za ta namen predložiti zahtevek z izčrpnimi informacijami o ratifikaciji zadevnih konvencij, zakonodaji in ukrepih za učinkovito izvajanje določb konvencij ter svojo zavezo, da bodo sprejele in v celoti upoštevale mehanizem spremljanja in pregledovanja, ki je predviden v zadevnih konvencijah in v povezanih instrumentih. Da se državi prosilki zahtevek odobri, mora biti obravnavana kot ranljiva država, kakor je določeno v členu 8(2) Uredbe (ES) št. 732/2008.

(3) Komisija je te zahtevke preučila v skladu z določbami člena 10(1) Uredbe (ES) št. 732/2008 in oblikovala seznam držav upravičenk, ki izpolnjujejo merila. V skladu s tem je treba navedenim državam od 1. januarja 2009 do 31. decembra 2011 dodeliti posebni spodbujevalni režim.

(4) V skladu s členom 10(6) Uredbe (ES) št. 732/2008 se izpolnjevanje meril, ki se upoštevajo tudi v trenutnih preiskavah v zvezi s Šrilanko (2) in Salvadorjem (3), ki jih je začela Komisija v skladu s členom 18(2) Uredbe Sveta (ES) št. 980/2005 (4), med trajanjem teh preiskav preverja.

(5) Pravočasna objava te odločbe v Uradnem listu Evropske unije mora zagotoviti, da se v skladu s členom 10(3) Uredbe (ES) št. 732/2008 izpolni obveza o objavi obvestila v Uradnem listu Evropske unije, ki navaja države, ki uživajo koristi iz posebnega spodbujevalnega režima za trajnostni razvoj in dobro upravljanje od 1. januarja 2009.

(6) Ukrepi iz te odločbe so v skladu z mnenjem Odbora za splošne preferenciale –

SPREJELA NASLEDNJO ODLOČBO:

Člen 1

Do ugodnosti posebnega spodbujevalnega režima za trajnostni razvoj in dobro upravljanje iz Uredbe (ES) št. 732/2008 so od 1. januarja 2009 do 31. decembra 2011 upravičene naslednje države v razvoju:

(AM) Armenija (AZ) Azerbejdžan (BO) Bolivija (CO) Kolumbija (CR) Kostarika (EC) Ekvador (GE) Gruzija (GT) Gvatemala (HN) Honduras (LK) Šrilanka (MN) Mongolija (NI) Nikaragva (PE) Peru (PY) Paragvaj (SV) Salvador (VE) Venezuela

Člen 2

Ta odločba je naslovljena na: Republiko Armenijo, Azerbajdžansko republiko, Republiko Bolivijo, Republiko Kolumbijo, Republiko Kostariko, Republiko Ekvador, Republiko Salvador, Gruzijo, Republiko Gvatemalo, Republiko Honduras, Mongolijo, Republiko Nikaragvo, Republiko Paragvaj, Republiko Peru, Demokratično socialistično republiko Šrilanko, Bolivarsko republiko Venezuela.

V Bruslju, 9. decembra 2008 Za Komisijo Catherine ASHTON Članica Komisije

(1) UL L 211, 6.8.2008, str. 1.

(2) UL L 277, 18.10.2008, str. 34.

(3) UL L 108, 18.4.2008, str. 29.

(4) UL L 169, 30.6.2005, str. 1.